text: Usikker bro koster kassen
  23 januar 2014 kl. 05.40
  450.000 kroner om måneden. Så meget koster det hver måned Vejdirektoratet at kunne garantere sikkerheden for trafikanter på Den gamle Lillebæltsbro mellem Fyn og Jylland, skriver Fyens Stiftstidende.
  Siden en ekspertgruppe i slutningen af december konstaterede, at den 79 år gamle bro risikerer at vælte, hvis den ikke bliver forstærket omkring de fire bropiller, har Vejdirektoratet haft den store pengepung fremme.
  Falck er hyret til i døgndrift at have to mand - en i Middelfart og en Fredericia - klar til at rykke ud og lukke broen, hvis døgnovervågningen af broen viser, at den pludselig sætter sig mere, end den allerede har gjort.
  Niels Christian Skov Nielsen, trafikdirektør i Vejdirektoratet håber, at de to Falck-ansatte aldrig skal af sted.
  - Men når vi får at vide, at broen er usikker, og der kan ske brud, kan vi ikke undlade at reagere, siger han.
  